Potrivit serviciilor de urgență din Gaza, patru obuze au lovit marți un grup de corturi la Al-Mawasi. Este vorba despre o zonă de coastă, unde Israelul i-a sfătuit pe oamenii din Rafah să meargă pentru a se adăposti după ce a lansat ofensiva din Rafah, în urmă cu câteva săptămâni.
„Contrar raportărilor din ultimele ore, Forţele de Apărare Israeliene (IDF) nu au lovit zona umanitară din Al-Mawasi”, a anunțat însă Israelul.
Informațiile despre acest atac vin la câteva zile după o lovitură care a declanșat un incendiu care a ucis cel puțin 45 de persoane într-o tabără de refugiați din orașul Rafah. Atacul fost condamnat de liderii mondiali, care au cerut oprirea ofensivei. Israelul a afirmat atunci că nu a intenționat să provoace victime în rândul civililor și că a vizat doi oficiali de rang înalt ai Hamas.
Israelul continuă loviturie în sudul Fâșiei Gaza în ciuda unui apel al Curții Internaționale de Justiție care a ordonat încetarea „imediată” a ofensivei.
În acest context, SUA, principalul aliat al Israelului, și-au exprimat din nou opoziția față de o ofensivă majoră în Rafah, dar au susținut că în acest moment nu are loc o astfel de operațiune.
John Kirby, purtătorul de cuvânt al Casei Albe pe probleme de securitate naţională, a precizat că o astfel de operațiune ar implica „un număr mare de trupe, în coloane şi formaţii, într-un fel de manevră coordonată împotriva unor ţinte terestre multiple”.
„Aceea este o operaţiune terestră majoră. Nu am văzut asta”, a adăugat oficialul american.
De asemenea, în ciuda atacurilor israeliene din ultimele zile, Kirby a afirmat că Statele Unite nu vor opri ajutorul militar acordat Israelului.
Între timp, Egiptul, alături de Qatar și SUA, încearcă să reia negocierile privind încetarea focului și eliberarea ostaticilor, însă Hamas susține că discuțiile nu au loc cât timp Israelul continuă ofensiva la Rafah.
Războiul dintre Israel și Hamas a început pe 7 octombrie 2023, când gruparea palestiniană a atacat teritoriul israelian, ucigând aproximativ 1.200 de persoane și luând peste 250 de ostatici, conform datelor Israelului.
Armata israeliană a lansat apoi o operațiune militară în Fâșia Gaza, iar în cele aproape opt luni de confruntări, peste 36.000 de palestinieni au fost uciși, potrivit datelor Ministerului Sănătății, condus de Hamas.
Foto: Hepta